வெகு நேர காத்திருப்புக்கு பின், ஒரு அலுமினிய அண்டாவில் சிறிய பரோட்டாக்களை எடுத்து வந்து நமக்கு முன்னே வைக்கின்றனர். உங்களுக்கு எவ்வளவு என்று சொல்லி எடுத்து எடுத்து வைக்க நாங்கள் அடுத்து சைடு டிஷ் என்ன வேண்டும் என்று சொல்வதற்குள் அவர் சென்றுவிட்டார்..... என்ன சர்விஸ் இது என்று எரிச்சல் எடுக்க, எனது நண்பர் கண்களால் கூல் என்றார் ! இப்போது பரோட்டாவை பார்க்க, இவ்வளவு கூட்டம் வருதே பரோட்டாவை கொஞ்சம் பெரிசா போடலாமே என்று நினைத்துக் கொண்டே எங்களுக்கு முன்னே இருந்த சால்னாவை எடுத்து கொஞ்சம் போட்டு கொண்டோம். பரோட்டாவை எப்போதாவது நிதானமாக பார்த்து இருக்கிறீர்களா ? வெள்ளை வெளேரென்று மாவை அடித்து பரோட்டாவாய் போட்டு அதை கல்லில் இருந்து இறக்கும்போது ஒரு பொன்னிறத்தில் அங்கும் இங்கு கொஞ்சம் கருகியும், சில இடங்களில் பிரவுன் நிறத்திலும் என்று வெண்மைக்கும் கருப்புக்கும் இடையில் எத்தனை நிறம் உண்டோ அது எல்லாம் ஒரு பரோட்டாவில் இருப்பதை கவனித்து இருக்கிறீர்களா ?! இட்லிக்கு எந்த வகை சட்னி உண்டாலும் சூடாக இருந்தால் உள்ளே இறங்கும், ஆனால் பரோட்டாவிற்கு மட்டும் அந்த தேங்காயை அரைத்து போட்ட அந்த காரமான குருமா இருந்தால் மட்டுமே ஊற வைத்து உள்ளே இறக்க முடியும் இல்லையா ?! ஒரு பரோட்டா - சால்னா என்பது இணைபிரியாத தம்பதிகள் போல, இருவரும் மனம் ஒத்து இருந்தால் மட்டுமே ருசிக்கும். சில இடங்களில் கற்கள் போன்ற பரோட்டாவும், மனதை மயக்கும் சால்னா கிடைக்கும்..... சில இடங்களில் மிருதுவான ருசியான பரோட்டாவும், வாயில் வைத்தால் வாந்தி வரும் சால்னாவும் கிடைக்கும்......... இங்கு பார்டர் பரோட்டா கடையில் மட்டுமே, அந்த அருமையான காம்பினேசன் கிடைத்தது எனலாம்..... பூ போன்ற பொன்னிறமான பரோட்டாவும், நல்ல காரமான சால்னாவும். ஒரு கரண்டி எடுத்து அந்த பரோட்டாவின் மீது ஊற்றி ஒரு ஓரத்தில் இருந்த பரோட்டாவை பியித்து வாயில் வைக்க அந்த பசிக்கு தேவாமிர்தம்தான் !!